text: Trapholt skal have ny chef
  22 marts 2010 kl. 16.32
  Direktør Britta Tøndborg fratræder sin stilling på kunstmuseet Trapholt i Kolding.
  Kolding Kommune har skåret 700.000 kroner af den årlige bevilling til kunstmuseet fra næste år.
  - I den forbindelse har bestyrelsen indgået aftale med Britta Tøndborg om, at hun fratræder sin stilling, når hun til april afslutter sin nuværende barsel, hedder det i en pressemeddelelse.
  Britta Tøndborg har kun været ansat i to år. Hun kom fra en stilling som samlings- og forskningschef på Statens Museum for Kunst i København.
  - Britta Tøndborg var den rigtige kandidat for to år siden, hvor hun blev ansat, og hun har leveret en stor og engageret indsats, som vi i bestyrelsen sætter pris på, udtaler bestyrelsen.
  Britta Tøndborg siger, at hun er tilfreds med, at hun kan aflevere museet med en sund økonomi og gode besøgstal.
  